รัฐบาลไทย-ข่าวทำเนียบรัฐบาล-นายกรัฐมนตรีเป็นประธานประชุมคณะกรรมการดิจิทัลฯ เห็นชอบร่างแผนปฏิบัติการดิจิทัลฯ ระยะ 5 ปี
วันพฤหัสบดีที่ 7 กันยายน 2560
นายกรัฐมนตรีเป็นประธานประชุมคณะกรรมการดิจิทัลฯ เห็นชอบร่างแผนปฏิบัติการดิจิทัลฯ ระยะ 5 ปี
นายกรัฐมนตรีเป็นประธานประชุมคณะกรรมการดิจิทัลฯ ครั้งที่ 2/60 เห็นชอบร่างแผนปฏิบัติการดิจิทัลฯ ระยะ 5 ปี หนุนกลไกประชารัฐเพื่อเร่งเปลี่ยนผ่านประเทศสู่ยุคเศรษฐกิจและสังคมดิจิทัล ขอให้สื่อช่วยสร้างความเข้าใจ-การรับรู้ของประชาชนก่อนเข้าสู่สู่สังคมดิจิทัล
วันนี้ (6 ก.ย.60) เวลา 09.30 น. ณ ตึกสันติไมตรี (หลังใน) ทําเนียบรัฐบาล พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะกรรมการดิจิทัลเพื่อเศรษฐกิจและสังคมแห่งชาติ (บอร์ดดีอี) ครั้งที่ 2/2560 ซึ่งมีนายสมคิด จาตุศรีพิทักษ์ รองนายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ตลอดจนรัฐมนตรี และผู้ที่เกี่ยวข้อง เข้าร่วมการประชุม
ภายหลังการประชุม นายกรัฐมนตรีได้แถลงผลการประชุมว่า การก้าวสู่สังคมดิจิทัลนั้นจะต้องดําเนินการในหลายรูปแบบอย่างเป็นระบบ ทั้งดาต้าเซ็นเตอร์ การขยายเครือข่าย Wifi อินเทอร์เน็ตในทุกหมู่บ้าน โดยจัดทําให้ครอบคลุมงานในทุกมิติให้ได้มากที่สุด สําหรับการติดตั้ง wifi หมู่บ้านจะต้องสร้างความรู้ความเข้าใจกับประชาชนให้เตรียมพร้อมและทําให้เกิดประโยชน์สูงสุด ทั้งภาคธุรกิจ เอสเอ็มอี และเกษตรกร ซึ่งจะเป็นการขับเคลื่อนเศรษฐกิจดิจิทัลของประเทศ ในการขยายฐานการจัดจําหน่ายบนอินเทอร์เน็ต เพิ่มมูลค่าสินค้าให้มีความเชื่อมโยงกับภาคเศรษฐกิจและมีส่วนร่วมกับรายได้ของประเทศในทุกมิติ ซึ่งสิ่งสําคัญจะต้องสร้างการรับรู้และความรู้ความเข้าใจกับประชาชน ว่าโครงสร้างดิจิทัลนั้นส่งผลต่อการปฏิรูปประเทศอย่างมาก ซึ่งรัฐบาลพยายามเร่งพัฒนาโครงสร้างพื้นฐานด้านต่าง ๆ เพื่อให้ประชาชนได้ประโยชน์สูงสุด แต่สิ่งที่ต้องระวังคือการสร้างความเข้าใจในโอกาสที่จะเข้าสู่การเปลี่ยนผ่าน ที่จะต้องใช้เวลาพอสมควร เชื่อว่าระยะแรกที่เข้าสู่ดิจิทัลจะต้องมีปัญหา เพราะเป็นการปรับเปลี่ยนพฤติกรรมของคนสู่การเปลี่ยนแปลงการใช้งานทั้งหมด จึงจะต้องพัฒนาการเรียนรู้ไปด้วย ว่าเราจะใช้อย่างไร เมื่อถึงเวลาจะได้ใช้ได้ทันที หากประชาชนยังไม่รู้ว่าจะได้ประโยชน์อย่างไรก็ต้องมาเสียเวลากันอีกครั้ง จึงอยากให้สื่อช่วยกันสร้างความเข้าใจด้วย เพราะนายกรัฐมนตรีถือว่าดิจิทัลจะเป็นสิ่งที่ทําให้ประเทศปฏิรูปได้เร็วขึ้น
ด้านนายพิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) ได้แถลงผลการประชุมที่สําคัญเพิ่มเติมโดยสรุปว่า การประชุมคณะกรรมการดิจิทัลฯ วันนี้มีความคืบหน้าของการดําเนินโครงการสําคัญฯ เช่น ความคืบหน้าในการจัดตั้งบริษัท โครงข่ายบรอดแบนด์แห่งชาติ จํากัด (NBN) และการจัดตั้ง บริษัท โครงข่ายระหว่างประเทศและศูนย์ข้อมูลอินเทอร์เน็ต จํากัด (NGDC) ตามมติคณะรัฐมนตรีเมื่อวันที่ 13 มิถุนายน 2560 โดยนายกรัฐมนตรีเร่งรัดให้ดําเนินการแล้วเสร็จตามกรอบเวลา
ด้านการบริหารกิจการดาวเทียมสื่อสารของประเทศไทย ในการดําเนินการที่เกี่ยวข้องกับดาวเทียมไทยคม 7 และไทยคม 8 ภายใต้สัญญาดําเนินกิจการดาวเทียมสื่อสารภายในประเทศ นายกรัฐมนตรีขอให้เร่งแก้ปัญหา โดยคํานึงถึงความเป็นธรรมต่อทุกฝ่าย และให้เกิดประโยชน์ต่อประเทศชาติเป็นสําคัญ ขณะที่การบริการด้านสุขภาพด้วยเทคโนโลยีดิจิทัล โดยใช้ประโยชน์จากโครงข่ายเน็ตประชารัฐ ที่ดําเนินการทั้งในส่วนของระบบ Tele-Medicine เพื่อบรรเทาปัญหาการขาดแคลนแพทย์เฉพาะทาง และการเข้าถึงบริการด้านสาธารณสุขของประชาชนในพื้นที่ห่างไกล ระบบ อสม. Online เป็นการดําเนินการร่วมกับภาคเอกชนในการสร้างเครือข่ายสังคมออนไลน์เฉพาะกลุ่มสําหรับหน่วยบริการสุขภาพระดับปฐมภูมิ และ อสม. เพื่อเป็นช่องทางการสื่อสารให้ อสม. ทั่วประเทศ จํานวน 200,000 คน ระบบ Smart Health ID การเชื่อมโยงข้อมูลเพื่ออํานวยความสะดวกให้กับประชาชนในการขอรับบริการจากโรงพยาบาล โดยการใช้บัตรประจําตัวประชาชนเพียงใบเดียว ซึ่งนายกรัฐมนตรีขอให้ขยายผลการดําเนินการให้ครอบคลุมทั่วประเทศโดยเร็ว
สําหรับโครงการเน็ตประชารัฐ ปัจจุบันได้วางโครงข่ายอินเทอร์เน็ตความเร็วสูงไปแล้วกว่า 15,000 หมู่บ้าน จากเป้าหมาย 24,700 หมู่บ้าน ซึ่งสามารถต่อยอดไปสู่การดําเนินโครงการดิจิทัลชุมชนด้าน e-Commerce โดยใช้ประโยชน์จากเน็ตประชารัฐที่อยู่ในระหว่างหารือร่วมกับกระทรวงพาณิชย์ เพื่อกําหนดแนวทางพัฒนาระบบ e-Market Place กลาง และระบบจัดการร้านค้า (Point of Sale : POS) การพัฒนาระบบ e-Logistics และ e-payment ซึ่งนายกรัฐมนตรีได้ขอให้ทุกกระทรวงคํานึงถึงผลประโยชน์จากการใช้เน็ตประชารัฐ ในการยกระดับการให้บริการสาธารณะสําหรับประชาชน ด้านการจัดตั้งเขตส่งเสริมอุตสาหกรรมและนวัตกรรมดิจิทัล (Digital Park Thailand) ซึ่งคณะกรรมการนโยบายการพัฒนาระเบียงเศรษฐกิจพิเศษภาคตะวันออก ได้เห็นชอบในการประกาศเขตส่งเสริมอุตสาหกรรมและนวัตกรรมดิจิทัล เมื่อวันที่ 6 กรกฎาคม 2560 ปัจจุบันมีความคืบหน้าในการดําเนินงานอย่างต่อเนื่อง โดยที่ประชุมขอให้ดําเนินการให้เกิดผลอย่างเป็นรูปธรรม
ด้านสถานะการดําเนินการจัดให้มีบริการอินเทอร์เน็ตความเร็วสูงและสัญญาณโทรศัพท์เคลื่อนที่ในพื้นที่เป้าหมาย USO สํานักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) ได้รายงานสถานการณ์ดําเนินการบริการอินเทอร์เน็ต USO พื้นที่ชายขอบ (Zone C+) ในพื้นที่ประมาณ 3,920 หมู่บ้าน และพื้นที่ห่างไกล (Zone C) ประมาณ 15,732 หมู่บ้าน ซึ่งสามารถลงนามในสัญญาโครงการฯ เมื่อเดือนสิงหาคม 2560 โดยนายกรัฐมนตรีขอให้เร่งรัดดําเนินการ เพื่อให้ประชาชนในพื้นที่ห่างไกลเข้าถึงการใช้อินเทอร์เน็ตเพื่อยกระดับคุณภาพชีวิต
พร้อมกันนี้ ในเรื่องโครงการติดตั้งระบบโครงข่ายโทรคมนาคมของการรถไฟแห่งประเทศไทย (รฟท.) มีการเสนอเพื่อขออนุมัติ รฟท. ดําเนินการโครงข่ายเคเบิลใยแก้วของตัวเอง แบบโครงข่ายปิด (Private Network) และจัดให้มีระบบสํารองโครงข่าย (Redundant Network) โดยใช้โครงสร้างพื้นฐานร่วมกับบริษัท NBN โครงการเน็ตประชารัฐ และศูนย์ดิจิทัลชุมชน เป็นอันดับแรก เพื่อให้ระบบโครงข่ายและอุปกรณ์ทั้งหลายได้ใช้อย่างบูรณาการมีความคุ้มค่า ไม่เกิดความซ้ําซ้อน และลดต้นทุน โดยนายกรัฐมนตรีขอให้คํานึงถึงความคุ้มค่าในการดําเนินการ และเน้นการใช้ประโยชน์ของโครงสร้างพื้นฐานร่วมกัน
นอกจากนี้ ที่ประชุมเห็นชอบ (ร่าง) แผนปฏิบัติการดิจิทัลเพื่อเศรษฐกิจและสังคม ระยะ 5 ปี (พ.ศ. 2560-2564) ซึ่งกระทรวงดิจิทัลฯ ได้สรุปผลการดําเนินการในส่วนที่เกี่ยวข้องกับการจัดทํานโยบายและแผนระดับชาติว่าด้วยการพัฒนาดิจิทัลฯ ตาม พ.ร.บ. การพัฒนาดิจิทัลเพื่อเศรษฐกิจและสังคม พ.ศ. 2560 โดยได้มีการทบทวนแผนพัฒนาดิจิทัลฯ ให้เป็นไปตามบทบัญญัติแห่ง พ.ร.บ. การพัฒนาดิจิทัลฯ และเป็นการดําเนินการตามข้อสังเกตของคณะกรรมาธิการพิจารณา (ร่าง) พ.ร.บ. การพัฒนาดิจิทัลฯ พ.ศ. .... โดยมีความสอดคล้องกับ (ร่าง) กรอบยุทธศาสตร์ชาติ ระยะ 20 ปี และแผนพัฒนาเศรษฐกิจและสังคมแห่งชาติ ฉบับที่ 12 (2560-2564) รวมทั้งได้ทบทวนและยกร่างแผนปฏิบัติการดิจิทัลฯ ระยะ 5 ปี เพื่อเปลี่ยนผ่านประเทศไทยสู่เศรษฐกิจและสังคมดิจิทัล โดยแปลงวิสัยทัศน์ระยะยาวตามแผนพัฒนาดิจิทัลเพื่อเศรษฐกิจและสังคม ซึ่งนายกรัฐมนตรีขอให้เน้นการบูรณาการทํางานร่วมกับทุกกระทรวง รวมทั้งบูรณาการการทํางานตามกลไกประชารัฐร่วมกับหน่วยงานภาคเอกชนและภาคประชาชน
พร้อมกับที่ประชุมเห็นชอบในกรอบหลักการของ (ร่าง) แผนพาณิชย์อิเล็กทรอนิกส์แห่งชาติ ระยะ 5 ปี (2560-2564) เพื่อให้คณะกรรมการพาณิชย์อิเล็กทรอนิกส์ดําเนินการเสนอต่อคณะรัฐมนตรีพิจารณาให้ความเห็นชอบสําหรับใช้เป็นแนวทางการดําเนินงานของหน่วยงานภาครัฐและภาคเอกชนต่อไปด้วย
นอกจากนี้ ด้านการพัฒนาเมืองอัจฉริยะ (Smart City) กระทรวงดิจิทัลฯ โดยสํานักงานส่งเสริมเศรษฐกิจดิจิทัล ได้เสนอโครงการพัฒนาเมืองอัจฉริยะ ระยะ 5 ปี ตั้งเป้าหมายปีแรก ในพื้นที่ตัวแทนภาคใต้ ภาคเหนือ ภาคตะวันออกเฉียงเหนือ และพื้นที่ระเบียงเขตเศรษฐกิจพิเศษภาคตะวันออก (EEC) และมีแผนจะขยายให้ครอบคลุมในพื้นที่ 77 จังหวัดภายใน 5 ปี โดยที่ประชุมเห็นชอบในหลักการของกรอบการดําเนินการและกรอบวงเงินงบประมาณ ซึ่งนายกรัฐมนตรีเน้นให้ความสําคัญกับการนํานวัตกรรมที่สร้างสรรค์โดยคนไทย ลดการพึ่งพิงเทคโนโลยีจากต่างประเทศ และคํานึงถึงประโยชน์ของประชาชน นอกจากนั้นยังให้ความเห็นชอบในมาตรการเร่งการนําสายสื่อสารลงใต้ดิน โดยเฉพาะการใช้ประโยชน์จากท่อร้อยสายใต้ดินที่มีอยู่แล้วในหลายพื้นที่ในกรุงเทพมหานคร ซึ่งมีระยะทางกว่า 2,500 กิโลเมตร
“การพัฒนาเมืองอัจฉริยะ Smart City ที่ประชุมให้ความเห็นชอบแนวทางการพัฒนานําร่อง 7 จังหวัด ที่จะเป็น Smart City ซึ่งจะเริ่มดําเนินการจากนี้เป็นต้นไป ประกอบด้วย กรุงเทพมหานครจะทําในส่วนที่เป็นพหลโยธินนําร่องไปก่อน ส่วนอีก 6 จังหวัดคือ ภูเก็ต ที่ได้ทํา Smart City ด้านการท่องเที่ยวไปแล้วและได้รับการตอบรับอย่างดีจากนักท่องเที่ยว และจะเดินหน้าทําต่อที่เชียงใหม่และขอนแก่น โดยนายกรัฐมนตรีให้ขยายไปที่ EEC อีก 3 จังหวัดคือ ระยอง ชลบุรี และฉะเชิงเทรา ซึ่งจะเริ่มดําเนินการทั้ง 7 จังหวัดตั้งแต่บัดนี้เป็นต้นไป” รัฐมนตรีว่าการกระทรวงดิจิทัลฯ กล่าว
ที่ประชุมคณะกรรมการดิจิทัลฯ ยังได้เห็นชอบการแต่งตั้งคณะกรรมการเฉพาะด้านรวมสองคณะ คือคณะกรรมการโครงสร้างพื้นฐานดิจิทัลและคณะกรรมการส่งเสริมและพัฒนาดิจิทัลเพื่อเศรษฐกิจและสังคม พร้อมกับแต่งตั้งคณะกรรมการบริหารกองทุนพัฒนาดิจิทัลเพื่อเศรษฐกิจและสังคม ตาม พ.ร.บ.การพัฒนาดิจิทัลเพื่อเศรษฐกิจและสังคม พ.ศ. 2560 รวมถึงระเบียบและหลักเกณฑ์ที่เกี่ยวข้องกับการบริหารกองทุนฯ เพื่อเป็นการพัฒนาและเพิ่มประสิทธิภาพการทํางานของภาครัฐด้วย
-----------------------
กลุ่มประชาสัมพันธ์และเผยแพร่ สํานักโฆษก
(ข้อมูลจากฝ่ายเลขานุการคณะกรรมการดิจิทัลฯ)